P r e d k l a d a c i a   s p r á v a

	Vláda Slovenskej republiky na svojom zasadnutí dňa 29. marca 2000 uznesením č. 193 vyslovila súhlas s uzavretím Zmluvy medzi Slovenskou republikou a Moldavskou republikou o zamedzení dvojitého zdanenia a zabránení daňovému úniku v odbore daní z príjmov a z majetku (ďalej len “zmluva”).  Zmluva je zo slovenskej aj moldavskej strany pripravená k podpisu. Podpis zmluvy sa predpokladá počas návštevy ministra zahraničných vecí SR E. Kukana v Moldavskej republike v dňoch 24.-25.11.2003.

Keďže zmluva je v zmysle vnútroštátneho právneho poriadku SR zmluvou prezidentskej povahy, musí byť predložená na schválenie Národnej rade Slovenskej republiky. Z kategórií vymedzených čl. 7 ods. 4 Ústavy Slovenskej republiky je táto zmluva medzinárodnou hospodárskou zmluvou všeobecnej povahy a medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb. Z kategórií vymedzených čl. 7 ods. 5 Ústavy Slovenskej republiky je táto zmluva medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb a medzinárodnou zmluvou, na ktorej vykonanie nie je potrebný zákon. Táto zmluva je v súlade s Ústavou SR a s ústavnými zákonmi.

V súlade s vyššie uvedeným uznesením vlády SR č. 193/2000 je v bode C.1. predseda vlády SR poverený predložiť zmluvu po jej podpise Národnej rade SR na vyslovenie súhlasu.

	Pretože podľa nových zmien a doplnení Legislatívnych pravidiel vlády Slovenskej republiky má byť súčasťou materiálu predkladaného na schválenie Národnou radou Slovenskej republiky aj Doložka prednosti medzinárodnej zmluvy pred zákonmi, Ministerstvo financií Slovenskej republiky predkladá túto doložku formou dodatku. Doložka bola prerokovaná na Legislatívnej rade vlády Slovenskej republiky dňa 21. októbra 2003. Legislatívna rada odporučila vláde vysloviť súhlas. Predkladaný materiál tiež obsahuje upravený návrh uznesenia Národnej rady Slovenskej republiky podľa nových predpisov.